### NN 15/2018 (14.2.2018.), Pravilnik o stručnom usavršavanju u Pravosudnoj akademiji

Pravosudna akademija

329

Na temelju članka 13. podstavka 16. a u svezi članka 7. stavka 1. Zakona o Pravosudnoj akademiji (»Narodne novine«, broj 153/09, 127/10 i 82/15) te članka 19. stavka 1. podstavka 3. Statuta Pravosudne akademije, Upravno vijeće Pravosudne akademije na sjednici održanoj 26. siječnja 2018. godine donijelo je

PRAVILNIK

O STRUČNOM USAVRŠAVANJU U PRAVOSUDNOJ AKADEMIJI

I. OPĆE ODREDBE

Članak 1.

(1) Ovim Pravilnikom utvrđuju se vrste, oblici, trajanje, način prijavljivanja, evidencija, potvrda o sudjelovanju, vrednovanje i troškovi stručnog usavršavanja pravosudnih dužnosnika, savjetnika i službenika u pravosudnim tijelima čiji je nositelj Pravosudna akademija.

(2) Odredbe ovoga Pravilnika na odgovarajući način se primjenjuju i na polaznike Državne škole za pravosudne dužnosnike i to u dijelu koji se odnosi na troškove.

(3) Izrazi koji se koriste u ovome Pravilniku, a imaju rodno značenje odnose se jednako na muški i ženski rod.

Članak 2.

1) Pojedini pojmovi u smislu ovoga Pravilnika imaju sljedeće značenje:

a) program stručnog usavršavanja Pravosudne akademije je popis tema i područja stručnog usavršavanja,

b) vrsta stručnog usavršavanja je način provođenja stručnog usavršavanja,

c) klasična edukacija je stručno usavršavanje uz fizičku prisutnost predavača i polaznika u istoj prostoriji,

d) učenje na daljinu je proces stručnog usavršavanja koji se izvodi uz uporabu nekog oblika informacijske i komunikacijske tehnologije,

e) mješovito učenje je kombinacija klasične edukacije i edukacije uz pomoć nekog oblika informacijske i komunikacijske tehnologije,

f) polaznici su pravosudni dužnosnici, savjetnici i službenici u pravosudnim tijelima,

g) polaznici Državne škole za pravosudne dužnosnike su savjetnici u pravosudnim tijelima koji su primljeni u Državnu školu za pravosudne dužnosnike,

h) polaznici edukacije za predavače su osobe koje se obučavaju za predavače,

i) predavači su osposobljene osobe iz redova sudaca i državnih odvjetnika te zamjenika državnih odvjetnika, sveučilišnih nastavnika, a prema potrebi i drugih zanimanja,

j) međunarodna edukacija je stručno usavršavanje koje uključuje studijske posjete, razmjene i ostale međunarodne aktivnosti koje se provode u suradnji s domaćim i međunarodnim partnerima i vanjskim suradnicima Pravosudne akademije.

Članak 3.

Polaznici mogu sudjelovati u vrstama stručnog usavršavanja koji se organiziraju uz potporu ili posredovanje Pravosudne akademije.

II. VRSTE, OBLICI I TRAJANJE STRUČNOG USAVRŠAVANJA

Članak 4.

(1) Stručno usavršavanje ostvaruje se kroz različite vrste stručnog usavršavanja:

1. klasična/redovna edukacija

2. učenje na daljinu

3. mješovito učenje

4. međunarodna edukacija

5. druge odgovarajuće vrste stručnog usavršavanja.

(2) Oblici stručnog usavršavanja su:

1. radionice

2. seminari

3. okrugli stolovi

4. konferencije

5. studijske posjete i razmjene te

6. drugi oblici stručnog usavršavanja.

(3) S obzirom na vrijeme trajanja, pojedina aktivnost stručnog usavršavanja iz stavka 2. ovoga članka može biti:

1. poludnevna,

2. jednodnevna,

3. dvodnevna,

4. višednevna ili

5. višemjesečna.

(4) Jednodnevna aktivnost stručnog usavršavanja traje najmanje šest sati, a poludnevna najmanje tri sata.

III. NAČIN PRIJAVLJIVANJA ZA SUDJELOVANJE U STRUČNOM USAVRŠAVANJU

Članak 5.

(1) Pravosudna akademija dostavlja poziv za sudjelovanje u pojedinoj vrsti stručnog usavršavanja predsjedniku suda odnosno Glavnom državnom odvjetniku Republike Hrvatske, najkasnije dvadeset dana prije održavanja aktivnosti stručnog usavršavanja. U pozivu se određuje broj polaznika koji mogu sudjelovati u aktivnosti stručnog usavršavanja.

(2) Poziv za sudjelovanje može se uputiti pisanim putem, elektroničkom poštom te objavom na mrežnim stranicama Pravosudne akademije.

(3) Poziv za sudjelovanje u pojedinoj aktivnosti stručnog usavršavanja sadrži osnovne podatke o vrsti, datumu, mjestu, trajanju, temi i ciljnoj skupini te rok prijave za sudjelovanje.

(4) Iznimno od stavka 1. ovoga članka poziv za sudjelovanje u određenim aktivnostima stručnog usavršavanja se može uputiti izravno polazniku.

Članak 6.

(1) Predsjednik suda odnosno Glavni državni odvjetnik Republike Hrvatske obavještava pisanim ili elektroničkim putem Pravosudnu akademiju o polaznicima koji su odabrani za sudjelovanje u pojedinoj aktivnosti stručnog usavršavanja, a vodeći računa o ravnomjernom sudjelovanju polaznika.

(2) U slučajevima u kojima se polaznik može sam izravno prijaviti za sudjelovanje u pojedinoj aktivnosti stručnog usavršavanja potrebno je uz prijavu dostaviti i pisanu suglasnost čelnika pravosudnog tijela u kojemu je zaposlen.

(3) Pri odabiru polaznika koji će sudjelovati u pojedinoj aktivnosti stručnog usavršavanja Pravosudne akademije, vodi se računa o ravnomjernom prisustvovanju polaznika, o području kojim se polaznik bavi, kao i o ciljnoj skupini kojoj je pojedina aktivnost stručnog usavršavanja namijenjena.

(4) Naknadne prijave, u smislu odredbe stavka 1. i 2. ovoga članka, uzimaju se u obzir samo ako ima slobodnih mjesta.

IV. EVIDENCIJA O SUDIONICIMA STRUČNOG USAVRŠAVANJA

Članak 7.

(1) O stručnom usavršavanju ciljnih skupina, Pravosudna akademija vodi odgovarajuću evidenciju u skladu s odredbama ovoga Pravilnika.

(2) Evidencija iz stavka 1. ovoga članka sadrži:

a. ime i prezime sudionika,

b. OIB,

c. naziv tijela u kojem je sudionik zaposlen i njegovu dužnost/položaj/radno mjesto,

d. kontakt podatke,

e. temu i vrstu stručnog usavršavanja,

f. vrijeme i mjesto održavanja te

g. podatak je li sudionik bio predavač, polaznik ili je izradio radne materijale za pojedinu aktivnost stručnog usavršavanja.

(3) Podaci o sudjelovanju pravosudnih dužnosnika i drugih polaznika u pojedinim vrstama stručnog usavršavanja Pravosudne akademije dostavljaju se na njihov osobni zahtjev ili na zahtjev sudova i državnih odvjetništava odnosno Državnog sudbenog vijeća, Državnoodvjetničkog vijeća te sudačkih vijeća.

V. POTVRDE O SUDJELOVANJU U AKTIVNOSTIMA STRUČNOG USAVRŠAVANJA

Članak 8.

(1) Pravosudna akademija dužna je polaznicima i predavačima izdati odgovarajuću potvrdu o sudjelovanju u pojedinoj aktivnosti stručnog usavršavanja.

(2) Potvrda iz stavka 1. ovoga članka može se izdati samo onim polaznicima koji su sudjelovali u aktivnostima stručnog usavršavanja u cijelosti.

(3) Sudjelovanje u stručnom usavršavanju dokazuje se potpisom polaznika na listi prisutnih koju su polaznici dužni potpisati.

VI. VREDNOVANJE STRUČNOG USAVRŠAVANJA

Članak 9.

(1) Svaka aktivnost stručnog usavršavanja Pravosudne akademije redovito se vrednuje kroz različite metode i postupke evaluacije.

(2) Rezultati evaluacije koriste se u daljnjem razvoju stručnog usavršavanja u Pravosudnoj akademiji.

VII. TROŠKOVI

Članak 10.

(1) Pravosudna akademija snosi troškove korištenja prostora za stručno usavršavanje svojih ciljnih skupina te sve ostale materijalne troškove vezane uz provedbu aktivnosti.

(2) Za polaznike Državne škole za pravosudne dužnosnike Pravosudna akademija snosi putne troškove, troškove smještaja i troškove dnevnica.

(3) Za polaznike početnog i završnog seminara u okviru aktivnosti učenja na daljinu Pravosudna akademija može snositi putne troškove i troškove smještaja.

(4) Za polaznike edukacije za predavače Pravosudna akademija može snositi putne troškove i troškove smještaja.

(5) Za predavače Pravosudna akademija snosi troškove naknade za pripremu i vođenje aktivnosti stručnog usavršavanja, putne troškove i troškove smještaja.

(6) Za autore obrazovnih materijala Pravosudna akademija snosi troškove naknade za razvoj i izradu obrazovnih materijala sukladno ugovoru o autorskom djelu.

(7) Putni troškovi koje podmiruje Pravosudna akademija, u smislu ovoga Pravilnika, obuhvaćaju naknadu za prijevoz sredstvima javnog prijevoza (autobus, vlak, tramvaj, brod i zrakoplov). Iznimno, predavačima stručnog usavršavanja nadoknadit će se troškovi korištenja osobnog automobila sukladno odluci koju donosi Upravno vijeće Pravosudne akademije.

(8) Naknada za prijevoz pripada za putovanje obavljeno najkraćim putem i najpovoljnijim načinom prijevoza. Visina naknade za prijevoz određuje se na osnovi putne karte ili na drugi odgovarajući način.

(9) Pravo na naknadu putnih troškova iz stavka 2., 3., 4. i 5. ovoga članka ostvaruje se isključivo ukoliko je mjesto stručnog usavršavanja izvan mjesta rada predavača ili polaznika.

(10) Pravo na naknadu troškova smještaja iz stavka 2., 3., 4. i 5. ovoga članka ostvaruje se isključivo ukoliko je mjesto stručnog usavršavanja udaljeno više od 100 km izvan mjesta rada/ stanovanja, predavača ili polaznika.

Članak 11.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 003-08/18-02/01

Urbroj: 390-03-02/02-18-04

Zagreb, 26. siječnja 2018.

Predsjednik
 Upravnog vijeća
 Pravosudne akademije
 Đuro Sessa, v. r.